b'\n_START_ARTICLE_\nSfr\xc3\xa2ncioc mare\n_START_SECTION_\nHrana\n_START_PARAGRAPH_\nSfr\xc3\xa2nciocul mare se hr\xc4\x83ne\xc8\x99te \xc3\xaen principal cu vertebrate mici  \xc8\x99i artropode mari. Este foarte oportun \xc8\x99i flexibil \xc3\xaen utilizarea diferitelor feluri de hran\xc4\x83, precum \xc8\x99i \xc3\xaen tacticele de v\xc3\xa2n\xc4\x83toare._NEWLINE_Vertebratele mici joac\xc4\x83 un rol esen\xc8\x9bial \xc3\xaen hrana acestui sfr\xc3\xa2ncioc, mai ales \xc3\xaen timpul iernii, deoarece el tr\xc4\x83ie\xc8\x99te tot timpul anului \xc3\xaen climatul rece subartic sau temperat, unde insectele sunt rare \xc3\xaen timpul iernii. \xc8\x98oarecii arvicolini (Arvicolinae sau Microtinae),  mai ales din genul Microtus, sunt cea mai frecvent\xc4\x83 prad\xc4\x83  capturat\xc4\x83 dintre vertebrate, de obicei peste 50% (uneori p\xc3\xa2n\xc4\x83 la 90%) din biomasa total\xc4\x83 a pr\xc4\x83zii prinse; p\xc4\x83s\xc4\x83rile mici, chi\xc8\x9bcanii (Soricidae), \xc8\x99op\xc3\xa2rlele \xc8\x99i broa\xc8\x99tele sunt capturate \xc3\xaen mod regulat, dar mai rar._NEWLINE_\xc8\x98oarecii arvicolini din genul Microtus sunt de prim\xc4\x83 importan\xc8\x9b\xc4\x83 \xc3\xaen hrana sfr\xc3\xa2nciocului mare \xc8\x99i sunt c\xc4\x83uta\xc8\x9bi de ei \xc3\xaen toate sezoanele. \xc8\x98oarecele de c\xc3\xa2mp (Microtus arvalis) figureaz\xc4\x83 foarte mult \xc3\xaen hrana sfr\xc3\xa2nciocului mare \xc3\xaen palearcticul de vest; av\xc3\xa2nd o lungime de 9-12 cm \xc8\x99i o greutate medie de circa 30 g, acest \xc8\x99oarece este o prad\xc4\x83 de m\xc4\x83rime ideal\xc4\x83, care se ascunde destul de \xc3\xaencet \xc3\xaen iarba scurt\xc4\x83. \xc8\x98oarecele de p\xc4\x83m\xc3\xa2nt (Microtus agrestis) este, de asemenea, adesea capturat, dar probabil mai dificil de localizat \xc8\x99i de prins, deoarece acesta se ascunde \xc3\xaen vegeta\xc8\x9bia mai \xc3\xaenalt\xc4\x83, de\xc8\x99i el este singura arvicolin\xc4\x83 comun\xc4\x83 prins\xc4\x83 de sfr\xc3\xa2nciocul mare care ierneaz\xc4\x83 \xc3\xaen sudul Suediei sau \xc3\xaen Marea Britanie. Pe baza con\xc8\x9binutului stomacului sau analizelor ingluviilor, speciile de Microtus reprezint\xc4\x83 66-90% din biomasa total\xc4\x83 a pr\xc4\x83zii capturate \xc3\xaen p\xc4\x83\xc8\x99uni, mai ales \xc3\xaen lunile de iarn\xc4\x83, \xc3\xaen estul Austriei, Finlanda, nord-estul Slovaciei, sud-estul Suediei, Elve\xc8\x9bia (Ajoie) \xc8\x99i \xc3\xaen unele p\xc4\x83r\xc8\x9bi din Germania. \xc3\x8en unele locuri, pot fi prinse \xc8\x99i alte genuri de arvicoline, ca \xc8\x99oarecele scurm\xc4\x83tor de p\xc4\x83dure (Clethrionomys glareolus). \xc3\x8en Westfalia (Germania), unde sfr\xc3\xa2nciocul mare cuib\xc4\x83re\xc8\x99te \xc3\xaen lumini\xc8\x99urile mari de p\xc4\x83dure create de furtuni sau prin t\xc4\x83ierea ras\xc4\x83 a p\xc4\x83durii, prada cea mai adesea \xc3\xaenh\xc4\x83\xc8\x9bat\xc4\x83 dintre vertebratele mici comune este \xc8\x99oarecele scurm\xc4\x83tor de p\xc4\x83dure, care reprezint\xc4\x83 48% din biomas\xc4\x83 pr\xc4\x83zii capturate. \xc3\x8en alte p\xc4\x83r\xc8\x9bi din Europa, unde paji\xc8\x99tile reprezint\xc4\x83 principalul loc de hr\xc4\x83nire a sfr\xc3\xa2nciocului mare, \xc8\x99oarecele scurm\xc4\x83tor de p\xc4\x83dure, o specie g\xc4\x83sit\xc4\x83 \xc3\xaen special \xc3\xaen p\xc4\x83duri, dar \xc8\x99i \xc3\xaen arbu\xc8\x99ti de\xc8\x99i, este rar prins. \xc3\x8en Alaska, la nord de lan\xc8\x9bul muntos Brooks, \xc8\x99oarecele c\xc3\xa2nt\xc4\x83tor (Microtus miurus) este cea mai important\xc4\x83 prad\xc4\x83 \xc3\xaen hrana sfr\xc3\xa2nciocului mare \xc3\xaen timpul cuib\xc4\x83ritului, reprezent\xc3\xa2nd mai mult de 80% din biomasa total\xc4\x83 a pr\xc4\x83zii capturate. \xc3\x8entr-un studiu privind hrana de iarn\xc4\x83 din sud-vestul statului Idaho (SUA), roz\xc4\x83toarele mici au alc\xc4\x83tuit, de asemenea, cea mai mare parte a hranei, peste 83% din biomasa pr\xc4\x83zii capturate; cele mai multe dintre ele au fost \xc8\x99oarecii arvicolini Microtus longicaudus \xc8\x99i Microtus pennsylvanicus, cu toate c\xc4\x83 \xc8\x99oarecele cerb (Peromyscus maniculatus), \xc8\x99oarecele de seceri\xc8\x99 occidental (Reithrodontomys megalotis) \xc8\x99i c\xc3\xa2\xc8\x9biva \xc8\x99oarece de cas\xc4\x83 s\xc4\x83lb\xc4\x83tici\xc8\x9bi (Mus musculus) au fost de asemenea captura\xc8\x9bi de sfr\xc3\xa2nciocul mare. Ultima specie este de asemenea foarte rar prins\xc4\x83 \xc3\xaen Europa, precum \xc8\x99i alte specii de \xc8\x99oareci, cum ar fi cele din genul Apodemus, care sunt foarte iu\xc8\x9bi \xc8\x99i \xc3\xaen mare parte nocturni; \xc3\xaen sud-estul Suediei, ace\xc8\x99tia reprezint\xc4\x83 totu\xc8\x99i p\xc3\xa2n\xc4\x83 la 11,5% din prada de iarn\xc4\x83. \xc8\x98oarecele pitic (Micromys minutus)  este o prad\xc4\x83 rar\xc4\x83._NEWLINE_\xc3\x8en vestul Palearcticului, cel pu\xc8\x9bin opt specii de chi\xc8\x9bcani sunt enumerate ca victime ale sfr\xc3\xa2nciocului mare, cel mai frecvent fiind chi\xc8\x9bcanul comun (Sorex araneus), care reprezint\xc4\x83 11% din prada de vertebrate \xc3\xaentr-un studiu din Finlanda \xc8\x99i 11,5% din prad\xc4\x83 prins\xc4\x83 iarna \xc3\xaen sud-estul Suediei. Chi\xc8\x9bcanii se pare c\xc4\x83 sunt prin\xc8\x99i \xc3\xaentr-un num\xc4\x83r relativ mare \xc3\xaen anii s\xc4\x83raci \xc3\xaen arvicoline._NEWLINE_Acela\xc8\x99i lucru este valabil \xc8\x99i pentru p\xc4\x83s\xc4\x83rile din ordinul paseriformelor, care de altfel nu sunt preferate deoarece ele sunt mai greu de prins dec\xc3\xa2t arvicolinele. Acestea au reprezentat 6% din biomasa pr\xc4\x83zii capturate \xc3\xaentr-un studiu anual din Elve\xc8\x9bia \xc8\x99i 9% din biomas\xc4\x83 \xc3\xaentr-un studiu de iarn\xc4\x83 din Suedia. Speciile de p\xc4\x83s\xc4\x83ri prinse de sfr\xc3\xa2nciocul mare tr\xc4\x83iesc \xc3\xaen principal \xc3\xaen habitate deschise \xc8\x99i adesea se hr\xc4\x83nesc pe p\xc4\x83m\xc3\xa2nt. Sfr\xc3\xa2nciocul mare prinde de obicei p\xc4\x83s\xc4\x83ri \xc3\xaen iernile severe, atunci c\xc3\xa2nd \xc8\x99oarecii sunt proteja\xc8\x9bi de un strat de z\xc4\x83pad\xc4\x83 sau prind juvenilii neexperimenta\xc8\x9bi care zboar\xc4\x83 pentru prima dat\xc4\x83 (foarte rar puii din cuib). P\xc4\x83s\xc4\x83rile handicapate sunt \xc3\xaentotdeauna \xc8\x9bintele vulnerabile: p\xc4\x83s\xc4\x83rile migratoare epuizate, paseriformele prinse \xc3\xaen plasele verticale de tip japonez ("mist nets") etc. La \xc3\xaenceputul sezonului de reproducere, parada nup\xc8\x9bial\xc4\x83 a masculilor poate fi deosebit de vulnerabil\xc4\x83 \xc8\x99i ei pl\xc4\x83tesc un tribut greu. Acest lucru a fost \xc3\xaent\xc3\xa2lnit \xc3\xaen Alaska, unde sfr\xc3\xa2nciocul mare, la sf\xc3\xa2r\xc8\x99itul lunii aprilie sau \xc3\xaen mai, s-au hr\xc4\x83nit ini\xc8\x9bial \xc3\xaen principal cu in\xc4\x83ri\xc8\x9be (Acanthis sp.) sosite timpuriu, p\xc4\x83s\xc4\x83rile om\xc4\x83tului (Plectrophenax nivalis) \xc8\x99i presuri de tundr\xc4\x83 (Calcarius lapponicus), apoi cu masculii afla\xc8\x9bi \xc3\xaen parad\xc4\x83 nup\xc8\x9bial\xc4\x83 din aceleia\xc8\x99i specii \xc8\x99i mai t\xc3\xa2rziu c\xc3\xa2nd z\xc4\x83pada s-a topit s-au hr\xc4\x83nit \xc3\xaen principal cu \xc8\x99oareci arvicolini adul\xc8\x9bi._NEWLINE_Printre alte vertebrate mici, sunt prinse \xc3\xaen mod regulat broa\xc8\x99tele \xc8\x99i \xc8\x99op\xc3\xa2rle. \xc3\x8en Finlanda, probabil \xc3\xaen zonele relativ umede, mla\xc8\x99tini, etc., \xc8\x99op\xc3\xa2rla vivipar\xc4\x83 (Zootoca vivipara) este o prad\xc4\x83 obi\xc8\x99nuit\xc4\x83 \xc3\xaen sezonul de reproducere. \xc3\x8en dou\xc4\x83 studii diferite din aceast\xc4\x83 \xc8\x9bar\xc4\x83, acesta a constituit 26,7% din prada adus\xc4\x83 la cuib \xc8\x99i 19,7% din num\xc4\x83rul total de vertebrate g\xc4\x83site \xc3\xaen 900 ingluvii colectate \xc3\xaen apropierea a 15 cuiburi. N\xc4\x83p\xc3\xa2rc\xc4\x83 (Anguis fragilis), tritonul de munte (Ichthyosaura alpestris) \xc8\x99i pe\xc8\x99tii sunt o prad\xc4\x83 rar\xc4\x83 sau ocazional\xc4\x83._NEWLINE_Printre cele mai mari \xc8\x99i ocazionale pr\xc4\x83zi de vertebrate au fost \xc3\xaenregistrate urm\xc4\x83toarele: c\xc3\xa2rti\xc8\x9ba (Talpa europaea), un pui de \xc8\x99obolan negru (Rattus rattus), un pui de h\xc3\xa2rciog (Cricetus cricetus) \xc8\x99i chiar un pui de nev\xc4\x83stuic\xc4\x83 (Mustela nivalis) \xc8\x99i de hermelin\xc4\x83 (Mustela erminea). P\xc4\x83s\xc4\x83ri de m\xc4\x83rimea unui sturz c\xc3\xa2nt\xc4\x83tor (Turdus philomelos) (pas\xc4\x83ri migratoare istovite sau alte p\xc4\x83s\xc4\x83ri cu handicap) sau chiar puii zbur\xc4\x83tori de coco\xc8\x99ar (Turdus pilaris) au fost g\xc4\x83site ocazional \xc3\xaenfipte \xc3\xaen spini._NEWLINE_Insectele mari, mai ales g\xc3\xa2ndacii (coleoptere), l\xc4\x83custele \xc8\x99i greierii (ortoptere), precum \xc8\x99i viespile \xc8\x99i albinele (himenoptere) sunt prinse aproape \xc3\xaen fiecare lun\xc4\x83 a anului, dar mai ales \xc3\xaen perioada de reproducere c\xc3\xa2nd acestea sunt necesare pentru puii din cuib; cu toate acestea, ele rareori reprezint\xc4\x83 mai mult de 15% din biomasa pr\xc4\x83zii capturate, chiar dac\xc4\x83 numeric acestea sunt cel mai importante. Printre coleoptere, genul Carabus (carabii) predomin\xc4\x83 adesea, urmate de alte specii care tr\xc4\x83iesc \xc3\xaen p\xc4\x83m\xc3\xa2nt din familiile: Elateridae, Scarabaeidae, Silphidae, Staphylinidae. Printre himenoptere, bondarii (Bombus sp.) sunt prin\xc8\x99i cu u\xc8\x99urin\xc8\x9b\xc4\x83; \xc3\xaempreun\xc4\x83 cu viespile \xc8\x99i l\xc4\x83custele, ei joac\xc4\x83 un rol important \xc3\xaen hrana puilor sfr\xc3\xa2nciocului mare \xc3\xaen timpul verii \xc3\xaen nordul Alask\xc4\x83i. Greierii de c\xc3\xa2mp (Gryllus), diferite specii de scarabeide \xc8\x99i arahnide (p\xc4\x83ianjenii) pot fi prinse aproape tot anul, uneori chiar \xc8\x99i pe z\xc4\x83pad\xc4\x83, unde ele sunt foarte vizibile. Nevertebratele cu o lungime mai mic\xc4\x83 de 5 mm sunt rareori prinse; cele mai multe (circa 75%) m\xc4\x83soar\xc4\x83 \xc3\xaentre 6 \xc8\x99i 19 mm \xc8\x99i aproximativ 20% \xc3\xaentre 20 \xc8\x99i 25 mm. Viermii (r\xc3\xa2mele \xc8\x99i alte specii din subclasa oligochetelor) nu sunt o hran\xc4\x83 obi\xc8\x99nuit\xc4\x83, ei sunt prin\xc8\x99i \xc3\xaen special \xc3\xaen ierni bl\xc3\xa2nde cu densit\xc4\x83\xc8\x9bi sc\xc4\x83zute de arvicoline. Melcii (din clasa gastropodelor) \xc8\x99i racii (din ordinul decapodelor) cad din c\xc3\xa2nd \xc3\xaen c\xc3\xa2nd victime ale acestui sfr\xc3\xa2ncioc, care poate m\xc3\xa2nca \xc8\x99i hoituri, a\xc8\x99a cum a fost observat \xc3\xaen Finlanda, unde o pereche de sfr\xc3\xa2ncioci a hr\xc4\x83nit puii din cuib \xc3\xaen v\xc3\xa2rst\xc4\x83 de o s\xc4\x83pt\xc4\x83m\xc3\xa2n\xc4\x83 cu carnea unui pui de iepure de munte (Lepus timidus) care a murit nu departe de cuibul lor. Fructele mici au fost \xc3\xaenregistrate uneori \xc3\xaen hrana sfr\xc3\xa2nciocului mare.'